Diari Oficial de la Generalitat Valenciana


Sumari del DOGV 9993, del 26-11-2024 (2024/12653)

RESOLUCIÓ de 21 de novembre de 2024, de la Secretaria Autonòmica de Cultura, per la qual es regula i concedix una subvenció directa als ajuntaments de Monòver i de Bicorp, per a l’exercici 2024, destinada a la contribució als gastos de les activitats culturals vinculades al nomenament de capital cultural.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9993

Data del DOGV
:   26-11-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/12469

CVE
:   UJEW-D-8046-21891

Data del document
:   21-11-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Correcció d'errades

 Descriptors 

:   * Monòver
    * Bicorp
    * ajuda pública
    * promoció cultural

La Llei 8/2023, de 27 de desembre, de pressupostos de la Generalitat per a l’exercici pressupostari 2024, preveu amb càrrec al programa 453A00, Promoció i activitat cultural i escènica, centre gestor U07298554, la línia de subvenció S0061, amb la denominació Col·laboració capitals culturals valencianes, amb una dotació de 150.000 euros, mode de concessió directa de l’article 168.1.A de la Llei 1/2015, de 6 de febrer, d’hisenda pública, del sector públic instrumental i de subvencions, que assenyala que té com a finalitat la contribució als gastos corrents per a la formació de professionals de la cultura, i que concreta en l’annex de relació de beneficiaris de la línia nominativa les universitats públiques beneficiàries i la quantitat corresponent a cada una, de la manera següent:

– Ajuntament de Monòver: 100.000,00 euros.

– Ajuntament de Bicorp: 50.000,00 euros.

La línia de subvenció S0061 es troba inclosa en el Pla estratègic de subvencions de la Vicepresidència Primera i Conselleria de Cultura i Esport, per al període 2024-2026, aprovat per la Resolució de 12 de febrer de 2024, del vicepresident primer i conseller de Cultura i Esport, inclosa en el programa 453A00 i vinculada a l’objectiu estratègic de fomentar la presència d’associacions, fundacions i entitats en la vida cultural, com a mitjà per a millorar la participació i accés a la cultura i formació dels seus agents.

L’article 22 de la Llei 38/2003, de 17 de novembre, general de subvencions, establix, en l’apartat 2.a, la possibilitat de concedir, de manera directa, les subvencions previstes nominativament en els pressupostos generals de l’Estat, de les comunitats autònomes o de les entitats locals, en els termes recollits en els convenis i en la normativa reguladora d’estes subvencions.

D’altra banda, l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, establix que podran concedir-se de manera directa, mitjançant una resolució, les subvencions previstes nominativament en la Llei de pressupostos de la Generalitat, entenent-se com a tals aquelles l’objecte, dotació pressupostària i destinatari de les quals figuren inequívocament en els seus annexos.

En este sentit, la lletra d de l’apartat 4 de l’article 160 de l’esmentada Llei 1/2015, disposa que les persones titulars de les conselleries seran les competents per a la concessió de les subvencions nominatives, i l’apartat 5 de l’esmentat article preveu que l’exercici d’esta competència podrà ser delegat.

D’esta manera, la Resolució de 13 d’abril de 2022, del conseller d’Educació, Cultura i Esport, sobre delegació de competències en determinats òrgans, preveu la delegació en la persona titular de la Secretaria Autonòmica de Cultura i Esport de les resolucions de concessió de subvencions de manera directa que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l’article 168 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

La Conselleria d’Educació, Cultura, Universitats i Ocupació és el departament del Consell al qual, en virtut del que disposa l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, li corresponen les competències en matèria de cultura, promoció cultural, patrimoni cultural.

Els articles 137 i 140 de la constitució garantixen l’autonomia dels municipis i els reconeix personalitat jurídica plena. Així mateix, la Llei 7/1985, de 2 d’abril, reguladora de les bases del règim local, en l’article 11 torna a reconéixer la personalitat jurídica i plena capacitat del municipi per al compliment dels seus fins, i l’article 25.2.m com a competència pròpia del municipi inclou la promoció de la cultura i equipaments culturals.

Amb la finalitat de reconéixer la labor dels municipis en la promoció de la cultura, naix el projecte Capitalitat Cultural Valenciana amb els objectius, entre altres, de distingir aquells municipis que fan una aposta decidida per la cultura com a instrument de cohesió social i de foment econòmic i descentralitzar l’oferta cultural que es promou des de Cultura de la Generalitat per a arribar al conjunt de la ciutadania i vertebrar el territori afavorint els intercanvis culturals.

Per a contribuir als gastos realitzats en la promoció de la cultura pels municipis guardonats amb el distintiu de Capital Cultural 2024, la Generalitat, en la Llei 8/2023, de 27 de desembre, de pressupostos de la Generalitat per a l’exercici 2024, ha previst la línia de subvenció nominativa S0061 amb la denominació «Col·laboració Capitals Culturals Valencianes» i com a beneficiaris previstos «Ajuntaments guanyadors segons la resolució del concurs anual sobre capitalitat cultural valenciana, segons l’annex».

Mitjançant la Resolució de 21 de febrer de 2023, de la Conselleria d’Educació, Cultura i Esport, es convoca un concurs per al reconeixement de Capital Cultural Valenciana per a l’any 2024 i segons la Resolució d’1 de juliol de 2024, del vicepresident primer i conseller de Cultura i Esport, per la qual es dona publicitat a les candidatures seleccionades per al reconeixement de Capital Cultural Valenciana per a l’any 2024, resulta seleccionat el municipi de Bicorp, Capital Cultural Valenciana 2024, en la modalitat de municipis de menys de 5.000 habitants, i el municipi de Monòver, Capital Cultural Valenciana 2024, en la modalitat de municipis de més de 5.000 habitants.

S’ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. Les subvencions que es concedixen en la present resolució no necessiten la notificació abans esmentada, per no reunir els requisits de l’article 107 del Tractat de funcionament de la Unió Europea; en concret, per no suposar cap avantatge econòmic, ja que l’entitat a la qual va dirigida la subvenció no exercix activitat econòmica que puga oferir béns o servicis en el mercat i, per això, no hi ha possibilitat de falsejament de la competència que afecte els intercanvis comercials entre estats membres.

Per tot això, seguits els tràmits que s’arrepleguen en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, d’acord amb el que establix la Llei 8/2023, de 27 de desembre, de pressupostos de la Generalitat per a 2024, i en virtut de les competències atribuïdes a la Conselleria d’Educació, Cultura, Universitats i Ocupació en l’article 7 del Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries i les seues atribucions, i de la delegació continguda en el resolc primer, apartat 2, de la Resolució de 13 d’abril de 2022, del conseller d’Educació, Cultura i Esport, sobre delegació de competències en determinats òrgans,

RESOLC

*Primer. Objecte*

La present resolució té per objecte regular la concessió directa de la subvenció destinada als ajuntaments guanyadors segons la resolució del concurs anual sobre capitalitat cultural valenciana, segons l’annex, prevista en la Llei 8/2023, de 27 de desembre, de pressupostos de la Generalitat per a 2024, destinada a contribuir als gastos de les activitats culturals vinculades al nomenament de capital cultural. Mitjançant la Resolució de 21 de febrer de 2023, de la Conselleria d’Educació, Cultura i Esport, es convoca un concurs per al reconeixement de Capital Cultural Valenciana per a l’any 2024 i segons la Resolució d’1 de juliol de 2024, del vicepresident primer i conseller de Cultura i Esport, per la qual es dona publicitat a les candidatures seleccionades per al reconeixement de Capital Cultural Valenciana per a l’any 2024, resulta seleccionat el municipi de Bicorp, Capital Cultural Valenciana 2024, en la modalitat de municipis de menys de 5.000 habitants, i el municipi de Monòver, Capital Cultural Valenciana 2024, en la modalitat de municipis de més de 5.000 habitants.

*Segon. Raons d’interés públic que concorren per a concedir-la*

La possibilitat de concedir una subvenció, de caràcter nominatiu, als ajuntaments de Bicorp i Monòver, està prevista en l’article 22.2.a) de la Llei 38/2003, de 17 de novembre, general de subvencions, i en l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i així està contemplada de manera expressa en el pressupost de la Generalitat per a 2024, en la secció 18, servici 02, centre gestor 01, i programa 453.A00, la línia de subvenció S0061, amb la denominació «Col·laboració capitals culturals valencianes», i amb una dotació total de 150.000 euros, que té com a descripció i finalitat la contribució amb els gastos de les activitats culturals vinculades al nomenament de capital cultural. La subvenció regulada en esta resolució té caràcter singular, derivat del caràcter excepcional i únic de les entitats sol·licitants i atenent la finalitat de la Generalitat de col·laborar amb la difusió de la cultura valenciana segons les determinacions expressament establides per la Llei 8/2023, de 27 de desembre, de pressupostos de la Generalitat per a 2024.

*Tercer. Entitat beneficiària*

Les entitats beneficiàries són els municipis de Bicorp i Monòver, entitats locals que de conformitat amb el que disposa l’article 11 de la Llei 7/1985, de 2 d’abril, reguladora de les bases del règim local, es reconeix la personalitat jurídica i plena capacitat del municipi per al compliment dels seus fins.

En l’annex de relació de beneficiaris de la línia nominativa, els ajuntaments beneficiaris i la quantitat corresponent a cada un es distribuïx de la manera següent:

– Ajuntament de Monòver: 100.000,00 euros.

– Ajuntament de Bicorp: 50.000,00 euros.

*Quart. Activitat i gastos subvencionables*

L’import de l’ajuda serà com a màxim de 150.000 euros i anirà destinat als gastos i a les activitats directament relacionades amb els fins propis derivats del nomenament com a Capitals Culturals 2024 als municipis de Bicorp i Monòver, segons la fitxa pressupostària i el projecte presentat per estos ajuntaments que va motivar el seu reconeixement com a capitals culturals, i on es concreta en l’annex de relació de beneficiaris de la línia nominativa, els ajuntaments beneficiaris i la quantitat corresponent a cada un de la manera següent:

– Ajuntament de Monòver: 100.000,00 euros.

– Ajuntament de Bicorp: 50.000,00 euros.

1. El municipi de Bicorp presenta un projecte d’activitats culturals que cal subvencionar per a 2024, en data 18/09/2024, i el municipi de Monòver en data 17/09/2024. Les activitats que cal subvencionar que conté el projecte presentat pel municipi de Bicorp se centren en dos eixos que són «De senda a xarxa» i «Nous camins». «De senda a xarxa» inclou activitats consolidades a través del temps i guarden relació estreta amb l’entramat cultural de Bicorp i són, entre altres: Cavalcada de reis, Sant Anton, Dia de l’Arbre, carnestoltes, taller de màscares, romeria de la reserva, taller d’arqueologia, festes d’agost, visites guiades a l’art rupestre. «Nous camins» són noves propostes després de la reformulació d’alguns aspectes tradicionals o noves vies que cal explorar a través de la cultura, entre altres activitats: Mural urbà amb cianotípia, taller jota del rastregón, taller d’arqueologia experimental, trobades d’art rupestre valencià, visites guiades La dona en la prehistòria, rular l’ou, tallers d’espart, taller de punt de ganxo, recreació històrica expulsió moriscos, jornades Bicorp morisc, cicle xarrades agrícoles, exposició ferramentes agrícoles. Les activitats que cal subvencionar, segons el projecte presentat pel municipi de Monòver, són accions de continuïtat i noves accions. Entre les accions de continuïtat es troben: Programació estable en el Teatre Principal, programació d’estiu a la fresca, programació regular a la casa de la cultura, cinema en valencià, concerts de Nadal i Pasqua, setmana de la música, concerts d’estiu, animacions per a adults, concurs de narrativa, exposicions col·lectives locals, balconades, rutes variades. En les noves accions es troben: Sabors de pel·lícula, ruta jove al nostre aire, jornades d’art urbà, concerts de punta a punta del terme, festival d’òrgan, rutes teatralitzades, jornada jocs tradicionals, Azorín des d’un altre punt de vista, taller de disseny de gegants i cabuts.

2. Els gastos dels municipis de Bicorp i Monòver que seran atesos d’acord amb la present resolució respondran de manera indubtable als fins d’esta i a les activitats directament relacionades amb la consecució d’estos fins.

3. Es consideren gastos subvencionables aquells gastos corrents que duguen a terme els municipis de Bicorp i Monòver necessaris per a la realització de les activitats culturals que, estant incloses en les memòries presentades en dates 17/09/2024 i 18/09/2024, es troben directament relacionades amb els fins i les activitats previstos en els projectes presentats per a ser declarats Capitals Culturals 2024 i que es realitzen i efectivament es paguen entre l’1 de gener de 2024 i el 5 de desembre 2024.

4. Se subvencionaran aquells gastos que resulten necessaris per a l’execució de l’activitat subvencionada, que, en tot cas, haurà de reunir els requisits disposats en el paràgraf anterior, sempre que estiguen relacionats directament amb esta i siguen indispensables per a la seua adequada preparació o execució.

5. Entre els gastos subvencionables només cal incloure aquells que de manera indubtable responguen a la naturalesa de l’activitat subvencionada d’acord amb l’article 31.1 de Llei 38/2003, de 17 de novembre, general de subvencions. Atesa la finalitat del projecte Capitalitat Cultural Valenciana i la designació com a Capitals Culturals 2024 els municipis Bicorp i Monòver seran aquells que responguen a la realització d’activitats culturals incloses en els projectes presentats per a tal declaració i promocionen l’oferta cultural d’estos municipis. Per este motiu, no cal incloure com a subvencionables els corresponents a l’activitat o funcionament general de l’entitat beneficiària. La subvenció ha de tindre per objecte fomentar l’exercici i el desenrotllament de l’objecte del projecte de Capitalitat Cultural Valenciana.

6. Conforme a l’article 31.3 de la mateixa Llei 38/2003, de 17 de novembre, general de subvencions, quan l’import del gasto subvencionable supere les quanties establides en la vigent legislació de contractació del sector públic per al contracte menor, el beneficiari haurà de sol·licitar com a mínim tres ofertes de diferents proveïdors, amb caràcter previ a la contractació del compromís per a l’obra, la prestació del servici o el lliurament del bé, llevat que per les seues especials característiques no hi haja en el mercat suficient nombre d’entitats que els realitzen, presten o subministren, o llevat que el gasto s’haguera realitzat amb anterioritat a la subvenció. L’elecció entre les ofertes presentades, que hauran d’aportar-se en la justificació, o, si és el cas, en la sol·licitud de subvenció, es realitzarà conforme a criteris d’eficiència i economia, i s’ha de justificar expressament en una memòria l’elecció quan no recaiga en la proposta econòmica més avantatjosa.

7. D’acord amb el que disposa l’article 31 de la Llei 38/2003, de 17 de novembre, general de subvencions, el cost d’adquisició dels gastos subvencionables haurà d’estar d’acord amb el valor de mercat. Si és el cas, l’òrgan gestor podrà fer la comprovació del valor del mercat amb els mitjans assenyalats en l’article 170 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

8. No seran subvencionables els gastos per a l’adquisició de béns inventariables (equipament informàtic, mobiliari, equips d’impressió, o anàlegs).

*Quint. Crèdit pressupostari i quantia de la subvenció*

L’import global màxim per a concedir de la subvenció s’establix en 150.000 euros, distribuïts de la manera següent:

– Ajuntament de Monòver: 100.000,00 euros.

– Ajuntament de Bicorp: 50.000,00 euros.

Este import s’abonarà amb càrrec al capítol 4 de la línia de subvenció S0061, aplicació pressupostària A5846.24.42.645O77, de l’estat de gastos del pressupost de la Generalitat per a l’exercici 2024.

*Sext. Òrgan gestor*

Correspon la tramitació i la gestió de la subvenció a la Direcció General de Cultura de la Conselleria d’Educació, Cultura, Universitats i Ocupació, de conformitat amb el que es disposa en la Resolució de 13 d’abril de 2022, del conseller d’Educació, Cultura i Esport, sobre delegació de competències en determinats òrgans.

*Sèptim. Procediment*

1. Esta resolució s’haurà de publicar en el *Diari Oficial de la Generalitat Valenciana*  i l’entitat beneficiària haurà de manifestar, en el termini de deu dies hàbils a partir de l’endemà de la publicació, la seua conformitat amb la concessió de la subvenció i amb les bases reguladores d’esta, d’acord amb el formulari normalitzat Model de conformitat de la subvenció de concessió directa.

2. El model de conformitat de subvenció de concessió directa degudament omplit en tots els seus apartats i firmat per la persona que exercisca l’apoderament o la representació legal de l’entitat beneficiària, es presentarà telemàticament en el portal de la Generalitat, Conselleria d’Educació, Cultura, Universitats i Ocupació. Línies de subvenció nominatives de promoció i activitat cultural. Direcció General de Cultura <https://www.gva.es/va/inicio/procedimientos?id_proc=G97586>  o mitjançant els mitjans previstos en l’apartat 4 de l’article 16 de la Llei 39/2015, d’1 d’octubre, del procediment administratiu comú de les administracions públiques, que resulten vàlids per als subjectes obligats a relacionar-se electrònicament amb les administracions públiques, segons l’art. 14.2, lletres a, c i d.

3. Conforme al que es disposa en l’article 68 de la Llei 39/2015, d’1 d’octubre, del procediment administratiu comú de les administracions públiques, si el document de conformitat s’ha omplit de manera incompleta o no s’han aportat els documents exigits per esta resolució, es requerirà l’entitat beneficiària perquè, en el termini de deu dies hàbils, esmene la falta o hi adjunte els documents preceptius, amb la indicació que, si no ho fa així, es considerarà que ha desistit de la seua petició, i quedarà sense efecte la concessió de la subvenció i, per tant, en perdrà el dret a la percepció, amb la resolució prèvia que haurà de ser dictada en els termes previstos en l’article 21 de l’esmentada llei. No obstant això, de conformitat amb el que es disposa en l’article 73 de la Llei 39/2015, d’1 d’octubre, del procediment administratiu comú de les administracions públiques, s’admetrà l’actuació de la persona interessada i produirà efectes legals si es produïx abans o el mateix dia que es notifique la resolució en la qual es tinga per transcorregut el termini.

*Octau. Obligacions de les entitats beneficiàries*

1. L’entitat beneficiària d’esta subvenció quedarà subjecta a les obligacions generals derivades de la normativa vigent sobre ajudes o subvencions públiques i, en particular, a les que fa referència l’article 14 de la Llei 38/2003, de 17 de novembre, general de subvencions.

2. L’entitat beneficiària estarà obligada a efectuar les activitats subvencionades en els termes d’esta resolució i a justificar que les ha realitzades en els terminis establits.

3. En particular, estarà obligada a:

A. Comunicar a la Direcció General de Cultura de la Conselleria d’Educació, Cultura, Universitats i Ocupació la concessió altres subvencions, ajudes, ingressos o recursos procedents de qualssevol administracions o ens públics o privats i concedits per a la mateixa finalitat prevista en esta resolució. Esta comunicació haurà d’efectuar-se tan prompte com es conega, i, en tot cas, amb anterioritat a la justificació de l’aplicació donada als fons percebuts.

B. Sotmetre’s a la normativa sobre supervisió, seguiment i control de subvencions, així com facilitar tota la informació requerida per l’òrgan gestor de la subvenció i permetre qualssevol actuacions de comprovació i control financers que puguen realitzar els òrgans de control competents.

C. En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d’abril, de transparència i bon govern de la Comunitat Valenciana, i de l’article 18 de la Llei 38/2003, general de subvencions, els subjectes beneficiaris de la subvenció hauran de complir les següents obligacions de publicitat i transparència:

C1. Adoptar les mesures de difusió contingudes en l’apartat 4 de l’article 18 de la Llei 38/2003, que establix que els beneficiaris hauran de donar l’adequada publicitat del caràcter públic del finançament de les activitats objecte de subvenció. Estes mesures poden consistir en la inclusió de la imatge institucional de l’entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics o audiovisuals, o mencions realitzades en mitjans de comunicació. En este sentit, tot el material gràfic i audiovisual publicitari que es realitze (cartells, fullets, pancartes, DVD, CD i la resta de documentació i material utilitzat) indicaran que l’activitat subvencionada es realitza en col·laboració amb la Conselleria d’Educació, Cultura, Universitats i Ocupació, i les inclusions o mencions que es facen en les pàgines web oficials per a donar repercussió a les activitats, incorporaran, si correspon, el logotip que la Generalitat Valenciana facilite. Respecte a les campanyes de publicitat que es duguen a terme, s’haurà de respectar el que establix la Llei 12/2018, de 24 de maig, de la Generalitat, de publicitat institucional per a l’interés ciutadà i la concepció col·lectiva de les infraestructures públiques.

C2. Les entitats privades hauran de complir les obligacions de publicitat activa arreplegades en el capítol II del títol I de la Llei 19/2013, de 9 de desembre, de transparència, accés a la informació pública i bon govern, quan:

C2a. Perceben durant el període d’un any ajudes o subvencions públiques en una quantia superior a 100.000 euros.

C2b. Perceben durant el període d’un any natural ajudes o subvencions de les entitats públiques de la Comunitat Valenciana que s’arrepleguen en l’article 3 de la Llei 1/2022, de 13 d’abril, de transparència i bon govern de la Comunitat Valenciana, en una quantia superior a 50.000 euros.

C2c. Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.

En concret, hauran de publicar, en els termes previstos en els principis generals de l’article 5 de la Llei 19/2013, de 9 de desembre, de transparència, accés a la informació pública i bon govern, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà a través de la pàgina web de l’entitat o bé mitjançant la plataforma TEP - Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>

Esta informació s’ha de publicar a partir de l’any següent a aquell en què s’hagen superat els llindars establits, i s’ha de mantindre publicada durant, almenys, quatre anys naturals.

C3. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per a complir les obligacions previstes en la Llei de transparència, que esta requerisca. Una vegada transcorregut el termini conferit en el requeriment sense que este haja sigut atés, l’òrgan que ha fet el requeriment podrà acordar, amb advertiment i audiència previs a l’interessat, la imposició de multes coercitives en els termes previstos en l’article 5 de la Llei 1/2022, de 13 d’abril, de transparència i bon govern de la Comunitat Valenciana.

C4. Els nous conjunts de dades que es generen per la formalització i el desenrotllament de les subvencions atorgades per l’Administració de la Generalitat s’han de disposar, sempre que siga possible, com a conjunt de dades obertes.

D. Conservar els documents justificatius de l’aplicació dels fons percebuts, incloent-hi els documents electrònics, mentres puguen ser objecte de les actuacions de comprovació i control.

E. Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable, així com tots els estats comptables i registres específics que siguen exigibles, amb la finalitat de garantir l’exercici adequat de les facultats de comprovació i control.

F. Acreditar no incórrer en les prohibicions per a obtindre la condició de beneficiari establides en l’article 13 de la Llei 38/2003, i no ser deutor de la Generalitat per reintegrament de subvencions conforme al que es preveu en l’article 25 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com estar al corrent en el compliment de les obligacions tributàries i davant de la Seguretat Social d’acord amb el que es preveu en l’article 14 de la Llei 38/2003, general de subvencions.

G. Reintegrar els fons percebuts en els supòsits previstos en l’article 37 de la Llei 38/2003, de 17 de novembre, general de subvencions, i d’acord amb el que s’establix en l’article 172 de la Llei 1/2015, de 6 de febrer, de la generalitat, d’hisenda pública, del sector públic instrumental i de subvencions.

H. En cas que alguna de les factures incloses en la justificació siga d’un import igual o superior a 15.000,00 euros (IVA exclòs), el beneficiari haurà d’acreditar que, amb caràcter previ a la contracció del compromís per a prestar el servici o subministrament, ha sol·licitat com a mínim tres ofertes de proveïdors, excepte que per les seues especials característiques no hi haja en el mercat suficient nombre d’entitats que els realitzen, presten o subministren, o llevat que el gasto s’haguera realitzat amb anterioritat a la subvenció. L’elecció entre les ofertes presentades, que haurà d’aportar-se en la justificació, es farà d’acord ambls criteris d’eficiència i economia, i es justificarà expressament, en una memòria, l’elecció, quan no recaiga en la proposta econòmica més avantatjosa.

I. Assumir totes les responsabilitats que es deriven de l’activitat subvencionada, com a titular i promotor d’esta, incloent-hi el finançament total dels seus costos, així com els possibles excessos respecte del pressupost plantejat.

4. L’incompliment de les anteriors obligacions produirà la pèrdua del dret a cobrar totalment o parcialment la subvenció atorgada, i tindrà a conseqüència la minoració de la subvenció o, si és el cas, el reintegrament de les quantitats percebudes. Tot això, sense perjuí, si és el cas, de l’exigència de responsabilitats que puguen correspondre d’acord amb la legislació vigent.

*Nové. Justificació de la subvenció*

1. La justificació de la subvenció concedida es realitzarà d’acord amb l’article 75 del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions. L’entitat beneficiària haurà de presentar la justificació adequada de la subvenció, de la realització de l’activitat, del compliment de les condicions imposades i de la consecució dels objectius previstos en l’acte de concessió de la subvenció.

2. Seran activitats subvencionables les que s’executen entre l’1 de gener i el 5 de desembre de 2024, i en relació amb la justificació dels gastos, les entitats beneficiàries estaran obligades a justificar la realització de la totalitat de les activitats que han sigut objecte de subvenció, així com acreditar la totalitat dels gastos produïts. En relació amb la justificació d’activitats realitzades per l’entitat beneficiària amb anterioritat a la publicació de la present resolució, hauran d’acceptar l’ajuda concedida abans de fer-ne la justificació.

3. La justificació de la subvenció concedida haurà de contindre la següent documentació:

Memòria tècnica i descriptiva de l’execució de les activitats subvencionades acompanyada de memòria econòmica justificativa del cost de les activitats realitzades. Esta memòria haurà de permetre conéixer el nombre de persones intervinents en les actuacions a subvencionar, les activitats realitzades i data de la seua execució, el grau de compliment dels objectius proposats, els materials i la metodologia utilitzats, enllaç a la pàgina web on es troba publicada o difosa l’activitat realitzada i qualssevol altres dades que es consideren rellevants. La memòria contindrà i/o vindrà acompanyada per:

a) Relació detallada dels gastos ocasionats per les activitats objecte de subvenció amb identificació del creditor, el concepte de gasto i la seua correspondència amb l’activitat subvencionada, l’import i la data d’emissió, i la relació detallada dels documents de pagament dels gastos realitzats, segons el model normalitzat.

b) Factures o documents de valor probatori equivalent, acreditatius dels gastos incorporats en la relació anterior que hauran de reunir els requisits del Reial decret 1619/2012, de 30 de novembre, pel qual s’aprova el Reglament pel qual es regulen les obligacions de facturació. En tot cas, haurà de figurar: número i, si és el cas, sèrie; data d’expedició; data d’operació si és distinta de la d’expedició; NIF i nom i cognoms, raó o denominació social de l’expedidor i del destinatari de les operacions; identificació dels béns entregats o servicis prestats, tipus impositiu, contraprestació total. En cas que alguna de les factures incloses en la justificació siga d’import igual o superior a 15.000,00 euros (IVA exclòs), el beneficiari haurà d’acreditar que, amb caràcter previ a la contracció del compromís per a prestar el servici o subministrament, ha sol·licitat com a mínim tres ofertes de proveïdors, excepte que per les seues especials característiques no hi haja en el mercat suficient nombre d’entitats que els realitzen, presten o subministren. L’elecció entre les ofertes presentades, que haurà d’aportar-se en la justificació, es farà d’acord ambls criteris d’eficiència i economia, i es justificarà expressament, en una memòria, l’elecció, quan no recaiga en la proposta econòmica més avantatjosa.

c) Documents acreditatius del pagament de les factures: original o còpia autenticada degudament del justificant bancari acreditatiu de la identitat de qui efectua el pagament, del període a què fa referència el càrrec, identificació de la persona o l’entitat beneficiària d’este, número de la factura i concepte de gasto i deute en compte dels imports o, si no és possible, mitjançant l’aportació d’una declaració responsable de la persona representant legal de l’entitat acreditativa que les imatges de les factures i dels justificants del càrrec en compte són una còpia fidel dels justificants de gasto i de la documentació acreditativa del pagament. En tot cas, d’acord amb l’article 7 de la Llei 7/2012, de 29 d’octubre, de modificació de la normativa tributària i pressupostària i d’adequació de la normativa financera per a la intensificació de les actuacions en la prevenció i lluita contra el frau, no podran pagar-se en efectiu les operacions amb un import igual o superior a 1.000 euros o el seu contravalor en moneda estrangera; per això, en estos casos, la justificació del pagament haurà de fer-se mitjançant un dèbit bancari. A l’efecte del càlcul de la quantia anterior, se sumaran els imports de totes les operacions o pagaments en què s’haja pogut fraccionar el lliurament de béns o la prestació de servicis.

d) Exemplar de la publicitat relativa a l’activitat organitzada, en forma de díptics, tríptics, cartells, revistes, llibres, còpies audiovisuals o qualsevol altre format.

4. Sense perjuí de la documentació assenyalada en l’apartat anterior, l’òrgan concedent podrà requerir al beneficiari que presente els justificants que estime oportuns i que permeten obtindre evidència raonable sobre l’adequada aplicació de la subvenció.

5. Segons el que disposa l’article 199.4 de la Llei 8/2010, de 23 de juny, de règim local de la Comunitat Valenciana, en el cas que l’entitat beneficiària siga una entitat local, haurà d’acreditar, com a requisit per a pagar la subvenció, que es troba al corrent en el compliment de l’obligació de rendició dels seus comptes anuals davant de la Sindicatura de Comptes, de conformitat amb la normativa aplicable.

6. Per a la presentació de la documentació justificativa del gasto s’establix el següent termini de justificació: fins al 10 de desembre de 2024.

En cas que no es presente la justificació en el termini indicat en la present resolució, l’entitat beneficiària perdrà el dret a la subvenció.

7. Tota la documentació justificativa haurà de remetre’s en termini a través del procediment de línies de subvenció nominatives del programa 453A00 de tramitació telemàtica de procediments de la Conselleria d’Educació, Cultura, Universitats i Ocupació, línies de subvenció nominatives de promoció i activitat cultural. Direcció General de Cultura, mitjançant l’enllaç següent: <https://www.gva.es/va/inicio/procedimientos?id_proc=G97586>

*Dècim. Règim de pagament de la subvenció*

1. El pagament de la subvenció es lliurarà de la manera següent:

a) Una vegada concedida i donada la conformitat a l’ajuda, a petició de l’entitat beneficiària i atenent la documentació presentada, s’anticiparà el pagament de fins al 30 % de l’import de la subvenció concedida d’acord amb el que es disposa en els apartats 2 i 3 de l’article 171 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i les entitats beneficiàries quedaran exemptes de l’obligació de prestar garanties per al pagament de bestretes. En tot cas, els pagaments anticipats estaran subjectes a disponibilitat pressupostària.

b) La quantitat que resta del pagament, és a dir, la diferència entre l’import total justificat i la quantitat pagada en el pagament realitzat per bestretes, amb el límit màxim de l’import concedit en la resolució de concessió, es lliurarà una vegada presentada i aprovada tota la documentació justificativa del gasto.

2. En cap cas podran fer-se pagaments anticipats a les persones beneficiàries quan hagen sol·licitat la declaració de concurs voluntari, hagen sigut declarades insolvents en qualsevol procediment, es troben declarades en concurs, llevat que en este haja adquirit l’eficàcia un conveni, estiguen subjectes a intervenció judicial o hagen sigut inhabilitades segons la Llei concursal, sense que haja conclòs el període d’inhabilitació fixat en la sentència de qualificació del concurs de conformitat amb el que es disposa en l’article 171.6 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i en el Reial decret legislatiu 1/2020, de 5 de maig, pel qual s’aprova el text refós de la Llei concursal.

3. No podrà realitzar-se el pagament de la subvenció mentres les persones o entitats beneficiàries no es troben al corrent en el compliment de les seues obligacions tributàries i davant de la Seguretat Social o siguen deutores per una resolució que declare la procedència de reintegrament.

4. En el cas de justificar gastos per un import que no siga igual o superior a la subvenció concedida, es procedirà a minorar o reintegrar la subvenció proporcional als gastos efectivament justificats.

5. En el cas que el compte bancari de l’entitat no estiga donat d’alta en la Generalitat o calga modificar-ne les dades, l’entitat haurà de donar d’alta les seues dades a través del sistema PROPER en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i de la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és:

<https://www.gva.es/va/inicio/procedimientos?id_proc=22463>

*Onzé. Compatibilitat de les ajudes*

La present ajuda nominativa serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d’organismes internacionals, i concedits per a la mateixa finalitat prevista en la present resolució. Esta compatibilitat està condicionada al fet que l’import de les ajudes, aïlladament o en concurrència amb unes altres, no supere el cost de l’activitat subvencionada; tot això, de conformitat amb l’article 65.3.c del Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, i l’article 168.1.A, apartat c, de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

*Dotzé. Minoració, anul·lació i reintegrament de les subvencions*

1. Es reduirà proporcionalment la subvenció en cas que la justificació dels gastos realitzats no arribe a la quantia concedida, així com quan, després d’haver-se subvencionat una part del cost total de l’activitat, no es justifique l’import total del gasto que suposa el desplegament de l’activitat esmentada.

2. La presentació extemporània de la justificació donarà lloc a la incoació d’un procediment per a deixar sense efecte l’acte de concessió de la subvenció. En tot cas, es garantirà el dret de l’audiència a l’entitat interessada.

3. En els casos previstos en l’article 37 de la Llei general de subvencions, l’entitat beneficiària haurà de reintegrar la totalitat o una part de la quantitat percebuda més els corresponents interessos de demora. En estos casos s’incoarà l’oportú expedient que, amb audiència prèvia de l’entitat interessada, serà resolt per la persona titular de l’òrgan gestor de la subvenció.

4. El falsejament o l’ocultació de dades i documents que afecten substancialment la concessió i lliurament de fons públics donarà lloc a l’exigència de responsabilitats tant en l’orde administratiu com en el jurisdiccional competent.

5. La Conselleria d’Educació, Cultura, Universitats i Ocupació es reserva el dret a realitzar les inspeccions tècniques i administratives que es consideren necessàries a fi de confirmar la correcta execució de l’actuació subvencionada.

*Tretzé. Mètode general de control*

1. La Conselleria d’Educació, Cultura, Universitats i Ocupació, de conformitat amb el que establix l’article 169 de la Llei 1/2015, de 6 de febrer, de la Generalitat, d’hisenda pública, sector públic instrumental i subvencions, mitjançant la Direcció General de Cultura, efectuarà el control administratiu a través de la revisió de la documentació justificativa presentada a fi de confirmar la correcta execució de l’actuació subvencionada.

2. La comprovació material de la realització de les activitats es durà a terme d’acord amb el pla de control següent que s’aprova mitjançant la present resolució:

a) Es realitzarà un control administratiu i de qualitat, a fi de valorar el grau de compliment dels objectius marcats; s’analitzarà la documentació aportada pel beneficiari, i es comprovarà l’execució, per a valorar si s’ajusta al que s’establix en la resolució, així com la qualitat i idoneïtat.

b) El percentatge de l’ajuda que caldrà controlar serà del 100 % del total pagat d’esta subvenció.

c) Per a poder efectuar la comprovació material de les activitats, el beneficiari de la subvenció haurà de facilitar l’accés a les seues instal·lacions a personal de l’òrgan gestor habilitat a este efecte, en cas que calga.

3. A fi de no pertorbar el normal funcionament de les entitats, i atenent les disponibilitats tecnològiques del beneficiari, es podran substituir les inspeccions presencials per altres mitjans de prova en format electrònic que garantisquen l’adequada realització de l’activitat subvencionada, com per exemple vídeos, fotografies geoetiquetades o datades i altres mitjans de prova en format electrònic que garantisquen l’adequada realització de l’activitat subvencionada.

4. El Pla de control verificarà el compliment dels compromisos de caràcter social exigits pel Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions, modificat per Decret llei 15/2022, d’11 de novembre, del Consell.

5. Efectuades les actuacions oportunes per a comprovar l’adequació de la realització de l’activitat subvencionada, en cas d’incompliment total o parcial de l’activitat subvencionada, donarà lloc al procediment de reintegrament de la subvenció que corresponga, sense perjuí de la responsabilitat a què puga estar sotmesa l’entitat subvencionada.

*Catorzé. Protecció de dades personals*

1. La gestió de la subvenció concedida a través de la present resolució comporta el tractament de dades de caràcter personal, especialment en la fase de justificació; per este motiu s’apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques quant al tractament de dades personals i a la lliure circulació d’estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.

2. En compliment del que es preveu en l’article 13 de l’RGPD, la informació bàsica en matèria de protecció de dades és la següent:

– Té la condició de responsable del tractament la Conselleria d’Educació, Cultura, Universitats i Ocupació. Av. Campanar, 32. 46918 València. Adreça electrònica: gveypraxupdgtgngwdviwezp@azi.yb.

– La finalitat per al tractament de dades personals és gestionar la subvenció concedida en les diferents fases de tramitació.

– Les persones interessades en este tractament tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament i a no ser objecte de decisions individuals automatitzades, de manera presencial o telemàtica, de conformitat amb el que es preveu en l’enllaç següent: <http://sede.gva.es/va/proc19970>

– Per a més informació, es pot consultar el registre d’activitat de tractament anomenat «Ajudes, beques i subvencions», accessible en la pàgina web: <https://ceice.gva.es/va/registre-de-tractament-de-dades>

3. Quan la persona que actue en nom de l’entitat beneficiària aporte dades de caràcter personal de terceres persones en el procediment administratiu tindrà l’obligació d’informar-les dels següents punts:

– La comunicació d’estes dades a l’Administració per al seu tractament en l’àmbit de les seues competències i d’acord amb els fins del procediment.

– La possibilitat que l’Administració realitze consultes relacionades amb les seues dades per a comprovar-ne, entre altres aspectes, la veracitat. Si una llei requerix per a esta consulta autorització de la persona les dades de la qual es consultaran, la persona sol·licitant o qui la represente legalment haurà d’haver obtingut esta autorització, que estarà disponible a requeriment de l’Administració en qualsevol moment.

– La possibilitat i forma d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les seues dades personals.

*Quinzé. Règim jurídic aplicable*

Estes subvencions es regiran pel que es disposa en esta resolució i, a més, per la Llei 38/2003, de 17 de novembre, general de subvencions, i pel reglament de l’esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, i per les altres normes de dret administratiu, així com les restants aplicable general i pertinent, que siguen aplicables.

*Setzé. Efectes*

La present resolució serà objecte de publicació en el *Diari Oficial de la Generalitat Valenciana*, ja que conté les bases reguladores de la subvenció que es concedix, de conformitat amb el que es preveu en l’article 9.3 de la Llei 38/2003, de 17 de novembre, general de subvencions, i produirà efectes a partir de l’endemà de publicar-se.

De conformitat amb el que s’establix en els articles 114, 123 i 124 de la Llei del procediment administratiu comú de les administracions públiques, i en els articles 10, 14 i 46 de la Llei reguladora de la jurisdicció contenciosa administrativa, esta resolució, que posa fi a la via administrativa, podrà ser objecte d’un recurs potestatiu de reposició o ser impugnada directament davant de la jurisdicció contenciosa administrativa, en els terminis i davant dels òrgans que s’indiquen a continuació:

a) El recurs potestatiu de reposició, davant de la persona titular de la Conselleria d’Educació, Cultura, Universitats i Ocupació, en el termini d’un mes a comptar de l’endemà de la publicació d’esta resolució.

b) El recurs contenciós administratiu, davant del Tribunal Superior de Justícia de la Comunitat Valenciana, en el termini de dos mesos a comptar de l’endemà de la publicació d’esta resolució, de conformitat amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que les persones interessades puguen exercir qualsevol altra via que estimen oportuna.

  

València, 21 de novembre de 2024

(p. d. Resolució 13.04.2022; DOGV 9328, 29.04.2022)

María del Pilar Tébar Martínez

Secretària autonòmica de Cultura